  Майя Бывальцева 10-тӥ гудырикошконэ Удмуртиын «Рыжий фестиваль - 2020» XVII усьтэм фестиваль-вожвылъяськон улсын пӧртэм вожвылъяськонъёс кутскозы ни. Тросэз соос онлайн амалэн ортчозы. Со сярысь ужрадлэн «ВКонакте» мерлыко вотэсысь огиназ ивортӥзы. Фестиваль улсын таӵе вожвылъяськонъёс ортчозы: - «Горд крезьгур» онлайн-вожвылъяськон (10-тӥ гудырикошконысен 9-тӥ куарусёнозь); - «Тужгес горд адями» онлайн-вожвылъяськон (10-тӥ гудырикошконысен 9-тӥ куарусёнозь); - «Горд вернисаж» онлайн-вожвылъяськон (10-тӥ гудырикошконысен 9-тӥ куарусёнозь); - «Горд пӧйшуръёс» онлайн-вожвылъяськон (10-тӥ гудырикошконысен 9-тӥ куарусёнозь); - «Горд шудон» вожвылъяськон (10-тӥ гудырикошконысен 9-тӥ куарусёнозь); - «Тыквалэсь фонарик» вожвылъяськон (7-9 куарусёнэ); - «Лэнд-арт» вожвылъяськон (7-9 куарусёнэ). Вожвылъяськонъёслэн куронъёсынызы  тодматскыны луоз. Ачиз фестиваль Ижкарын 7-12 куарусёнэ ортчоз но Удмуртилэн кунлыкезлы 100 ар тырмонлы сӥземын луоз. Солэн темаез - «Рыжий про 100» 7-11 куарусёнэ фестиваль ужрадъёс карысь пӧртэм усьтэм интыосын ортчозы. Нош 12-тӥ куарусёнэ «Русский дом» центрын но Космонавтъёслэн парказы вожвылъяськонъёсын вормисьёсты пусъёзы. Озьы ик со нуналэ мастер-классъёс, эктон программа, аниматор-шоу, концерт, горд флэшмоб, тылын но лазерен шоу радъялозы. Пусъём, Ижын нырысетӥез «Рыжий фестиваль» нимын праздник 2004-тӥ арын куарусёнэ Индустри ёросын ортчиз. Собере фестиваль кар ужрадлы пӧрмиз, нош 2018-тӥ арысен со усьтэм фестиваль инлык нуллэ, отчы Удмуртиын но мукет улосвылъёсын улӥсьёс но пыриськыны быгато. Радъясьёслэн ивортэмзыя, 2020-тӥ арын фестиваль пӧртэм йӧслыко горд адямиосты огазеяны кулэ. Нялтас вераса, вераськон горды йырсиё адямиос сярысь гинэ ӧвӧл, озьы ик аспӧртэм, висъяськись быгатонлыко муртъёс сярысь но. Тодэ вайытом, Вотка ёросысь Перевозной черкогуртын арлы быдэ радъяськылӥсь огреч сылалтонлы сӥзем «Перевозинский засольник» праздник нырысьсэ онлайн амалэн ортчоз.  Тегъёс: Лулчеберет Ижкар Удмуртия фестиваль вожвылъяськон 100ар  